text: For sjette gang bliver grænsekontrollen forlænget
  02 maj 2016 kl. 10.31
   Regeringen forlænger den midlertidige grænsekontrol med yderligere 30 dage indtil 2. juni. 
  Det oplyser Udlændinge-, Integrations- og Boligministeriet i dag mandag.
  Det er sjette gang, at grænsekontrollen bliver forlænget, siden den blev indført 4. januar.
  Baggrunden for forlængelsen er ifølge udlændinge-, integrations- og boligminister Inger Støjberg (V), at de svenske regler om transportøransvar og identitetskontrol fortsat er i kraft.
  Herudover kommer der fortsat et ekstraordinært stort antal flygtninge og migranter til Europa, og antallet af asylansøgere i Europa er stadig historisk højt, skriver ministeriet i en pressemeddelelse.
  